ประกาศแนวปฏิบัติ  
ที่ นป. 4/2565  
เรื่อง แนวทางการพิจารณาคุณสมบัติด้านความรู้หรือประสบการณ์  
ของผู้ลงทุนรายใหญ่พิเศษและผู้ลงทุนรายใหญ่

\_\_\_\_\_\_\_\_\_\_\_\_\_\_\_\_\_

ตามที่ประกาศคณะกรรมการกำกับหลักทรัพย์และตลาดหลักทรัพย์ ที่ กจ. 39/2564 เรื่อง การกำหนดบทนิยามผู้ลงทุนสถาบัน ผู้ลงทุนรายใหญ่พิเศษ และผู้ลงทุนรายใหญ่ ลงวันที่   
24 ธันวาคม พ.ศ. 2564 (“ประกาศ ที่ กจ. 39/2564”) กำหนดลักษณะของผู้ลงทุนรายใหญ่พิเศษ  
และผู้ลงทุนรายใหญ่ โดยให้พิจารณาจากคุณสมบัติด้านความรู้หรือประสบการณ์ของผู้ลงทุนดังกล่าว   
ซึ่งรวมถึงการมีประสบการณ์การลงทุนย้อนหลังในสินทรัพย์เสี่ยงเป็นประจำและต่อเนื่อง   
การมีประสบการณ์การทำงานด้านการบริหารการเงินและการลงทุน หรือการมีความรู้ความเข้าใจ  
ในหลักทรัพย์ที่ลงทุนอย่างเพียงพอ นั้น

เพื่อประโยชน์ในการพิจารณาคุณสมบัติด้านความรู้หรือประสบการณ์ข้างต้นของ  
ผู้ลงทุนรายใหญ่พิเศษและผู้ลงทุนรายใหญ่ สำนักงานโดยอาศัยอำนาจตามข้อ 4 แห่งประกาศ   
ที่ กจ. 39/2564 จึงกำหนดแนวทางการพิจารณาคุณสมบัติด้านความรู้หรือประสบการณ์ของผู้ลงทุน  
รายใหญ่พิเศษและผู้ลงทุนรายใหญ่ ไว้ดังต่อไปนี้

ข้อ 1 แนวทางตามประกาศนี้ให้ใช้กับการพิจารณาลักษณะของผู้ลงทุนรายใหญ่พิเศษ และผู้ลงทุนรายใหญ่ ตามประกาศคณะกรรมการกำกับหลักทรัพย์และตลาดหลักทรัพย์ ประกาศคณะกรรมการกำกับตลาดทุน หรือประกาศสำนักงานคณะกรรมการกำกับหลักทรัพย์และตลาดหลักทรัพย์ ซึ่งกำหนดหลักเกณฑ์เกี่ยวกับการออกหลักทรัพย์ การเสนอขายหลักทรัพย์ หรือการประกอบธุรกิจหลักทรัพย์ โดยประกาศดังกล่าวมิได้กำหนดบทนิยามคำว่าผู้ลงทุนรายใหญ่พิเศษหรือผู้ลงทุนรายใหญ่ไว้โดยเฉพาะ เป็นประการอื่น

ข้อ 2 แนวทางตามประกาศนี้มีรายละเอียดเกี่ยวกับการพิจารณาคุณสมบัติด้านความรู้ หรือประสบการณ์ของผู้ลงทุนรายใหญ่พิเศษและผู้ลงทุนรายใหญ่ตามที่กำหนดในภาคผนวกแนบท้าย ประกาศนี้ ดังต่อไปนี้  
 (1) ลักษณะของสินทรัพย์เสี่ยง และแนวทางการพิจารณาประสบการณ์การลงทุน   
เพื่อประโยชน์ในการพิจารณาคุณสมบัติด้านประสบการณ์การลงทุน  
 (2) ลักษณะของงานด้านการบริหารการเงินและการลงทุน เพื่อประโยชน์ในการพิจารณา คุณสมบัติด้านประสบการณ์การทำงาน  
 (3) ปัจจัยในการพิจารณาคุณสมบัติด้านความรู้ความเข้าใจในหลักทรัพย์ที่ลงทุนอย่างเพียงพอ

ข้อ 3 ในกรณีที่ผู้ลงทุนรายใดมีคุณสมบัติด้านความรู้หรือประสบการณ์ตามแนวทาง  
การพิจารณานี้ สำนักงานจะพิจารณาว่าผู้ลงทุนรายนั้นมีคุณสมบัติด้านความรู้หรือประสบการณ์ตามที่กำหนดไว้สำหรับผู้ลงทุนรายใหญ่พิเศษหรือผู้ลงทุนรายใหญ่ตามข้อ 6 หรือข้อ 7 แห่งประกาศ   
ที่ กจ. 39/2564 แล้วแต่กรณี ทั้งนี้ หากบุคคลที่อยู่ภายใต้บังคับของประกาศตามข้อ 1 พิจารณาคุณสมบัติของผู้ลงทุนแตกต่างจากแนวทางการพิจารณานี้ บุคคลดังกล่าวมีภาระที่จะต้องพิสูจน์ให้เห็น  
ได้ว่าการพิจารณานั้นยังคงอยู่ภายใต้หลักการและข้อกำหนดที่เกี่ยวข้องตามประกาศ ที่ กจ. 39/2564

ข้อ 4 ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2565 เป็นต้นไป

ประกาศ ณ วันที่ 30 มิถุนายน พ.ศ. 2565

(นางสาวรื่นวดี สุวรรณมงคล)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์